b'\n_START_ARTICLE_\nBosnjaker\n_START_SECTION_\nTidlig historie\n_START_PARAGRAPH_\nLandet vi i dag kjenner som Bosnia-Hercegovina har v\xc3\xa6rt underlagt mange ulike regimer. De f\xc3\xb8rste kjente bosetterne var illyrere og kom rundt 2000 \xc3\xa5r f.Kr. Til tross for at flere folkeslag ankom omr\xc3\xa5det, forble illyrere den dominerende gruppen i regionen som i dag kalles Balkan. De tapte en serie med kriger mot romerne, den siste i n\xc3\xa5tidens sentral-Bosnia omkring \xc3\xa5r 9 og omr\xc3\xa5det ble en provins i Romerriket. Latin-spr\xc3\xa5klige bosettere fra hele Romerriket slo seg ned i blant illyrerne. Den romerske provinsen Dalmatia inkluderte Hercegovina og mesteparten av Bosnia. En liten del s\xc3\xb8r for Sava-elven tilh\xc3\xb8rte provinsen Pannonia. Ogs\xc3\xa5 etter denne perioden var det noe innvandring, blant annet av hunerne, alanerne og andre nomadefolk fra Midt\xc3\xb8sten omr\xc3\xa5det, men de etterlot f\xc3\xa5 spor kulturelt og spr\xc3\xa5kmessig. _NEWLINE_Slaverne slo seg ned i Bosnia, Hercegovina og landene rundt, som da var del av Det \xc3\xb8stromerske riket, omkring det syvende \xc3\xa5rhundre. De slaviske serberne og kroatene slo seg ned en tid etter dette. Kroatene etablerte et kongerike som er n\xc3\xa5tidens sentrale Kroatia og nordlige Dalmatia. Serberne bosatte seg i det som n\xc3\xa5 er sentrale Serbia. De ekspanderte senere til Drina-dalen i \xc3\x98st-Bosnia og inn i \xc3\xb8stre Hercegovina. Dette omr\xc3\xa5det ble i middelalderen kjent som Zahumlje. Kroatene i vest ble p\xc3\xa5virket av det germanske karolingerriket og den romersk-katolske kirke. Dessuten hadde Kroatia sterke b\xc3\xa5nd med Ungarn og senere \xc3\x98sterrike. Det bysantinske riket hadde stor innflytelse p\xc3\xa5 serberne og de konverterte til \xc3\xb8st-ortodoks kristendom og tok til seg mye av den bysantiske kulturen. Etter noen \xc3\xa5rhundrer med kroatisk styre, serbisk fyrsted\xc3\xb8mme og Det bysantinske riket, vokste det uavhengige bosniske konged\xc3\xb8mmet fra det 12. \xc3\xa5rhundre.\n_START_SECTION_\nMiddelalderen\n_START_PARAGRAPH_\nDet har v\xc3\xa6rt store diskusjoner om etnisitet i middelalderens Bosnia. Alle de tre representerte gruppene har forskjellige versjoner. Emnets f\xc3\xb8lsomme og sammensatte natur har blitt forvrengt av nasjonalisme og propaganda. Det er viktig for nasjonalister \xc3\xa5 bevise at nettopp de er de rette arvtagere og opprinnelige beboere av middelalder-Bosnia for s\xc3\xa5 \xc3\xa5 kunne p\xc3\xa5virke moderne sosiale, politiske og intern-etniske temaer. Det er ingen tegn p\xc3\xa5 at befolkningen f\xc3\xb8r de ble underlagt Det osmanske rike hadde en spesifikk kroatisk eller serbisk etnisk bevissthet. Det bosniske konged\xc3\xb8mmet blandet kulturell innflytelse fra \xc3\xb8st og vest. Til tross for at de offisielt sett var romersk-katolske, omfavnet de bosniske kongene elementer av den bysantinske kulturen. Det forekom ofte allianser med b\xc3\xa5de kroater og serbere. Giftem\xc3\xa5l mellom gruppene forsterket ofte disse b\xc3\xa5ndene. _NEWLINE_Konged\xc3\xb8mmet Bosnia var p\xc3\xa5 sitt st\xc3\xb8rste under kong Tvrtko Kotromani\xc4\x87, da inneholdt det mesteparten av det moderne Bosnia-Hercegovina med unntak av Nordvest-Bosnia og hadde da ogs\xc3\xa5 kontroll over Dalmatia og Vest-Serbia. Uenighet blant hans etterkommere etter hans d\xc3\xb8d i 1391 svekket konged\xc3\xb8mmet, og de kunne ikke st\xc3\xa5 imot den osmanske invasjonen. I 1463 mistet Bosnia sin uavhengighet og ble underlagt Det osmanske rike og dermed sin tredje store p\xc3\xa5virkningsfaktor, islam.\n_START_SECTION_\nOsmantiden\n_START_PARAGRAPH_\nDet har lenge v\xc3\xa6rt diskutert hvorfor s\xc3\xa5 mange slavere i Bosnia konverterte til islam. Det er ikke noe enkelt svar p\xc3\xa5 dette sp\xc3\xb8rsm\xc3\xa5let. Det osmanske rike hadde en regel om \xc3\xa5 ikke g\xc3\xa5 aktivt inn for \xc3\xa5 konvertere kristne til muslimer. Det osmanske rike p\xc3\xa5 den tiden ekspanderte milit\xc3\xa6rt, uavhengig av religion. Staten fikk dog etter hvert et mer islamsk preg, og i l\xc3\xb8pet av denne perioden ble muslimene en majoritet blant Bosnias befolkning._NEWLINE_En av de st\xc3\xb8rste grunnene til at islam fikk et slikt fotfeste i regionen var den svake tilstedev\xc3\xa6relsen av den bosniske kirken. Konkurransen mellom den katolske og bosniske kirken bidro til en svak og uorganisert religi\xc3\xb8s praksis i store deler av Bosnia. Mange av innbyggerne i regionen hadde en blanding av overtro og tradisjoner som religion. I kontrast til de mer veletablerte kirkene i nabolandene, var veien kort til \xc3\xa5 konvertere til islam. Et forhold som er verdt \xc3\xa5 merke seg, er at den eneste andre europeiske regionen under Det osmanske rikes kontroll som konverterte til islam i slik stor grad, var Albania, hvor det ogs\xc3\xa5 var dragkamp mellom to kristne retninger._NEWLINE_En annen viktig faktor var urbanisering. Byer som Sarajevo og Mostar ble grunnlagt p\xc3\xa5 denne tiden, og de fikk en utpreget islamsk karakter. Byene vokste fort og hadde en mye h\xc3\xb8yere standard enn omkringliggende byer. Det er forst\xc3\xa5elig at kristne konverterte for \xc3\xa5 bli del av dette samfunnet. Viktig var ogs\xc3\xa5 den regel at slaver som konverterte til islam kunne begj\xc3\xa6re seg frigitt, og mange kristne ble nettopp satt i fangenskap under krigen med \xc3\x98sterrike og Ungarn, og mange av de benyttet seg av dette. De fleste av disse frigitte slavene bosatte seg i de voksende byene og bidro ytterligere til veksten._NEWLINE_Det har ogs\xc3\xa5 blitt hevdet at de ekstra privilegiene og rettighetene som muslimer fikk under det osmanske styret bidro til konverteringen. Disse rettighetene er i midlertidig ofte blitt overdrevet. De bestod for det meste av juridiske rettigheter. Kristne og j\xc3\xb8der kunne ikke saks\xc3\xb8ke eller vitne mot muslimer i retten. Det var ogs\xc3\xa5 visse regler om skikk og bruk, men det var igjen mange som disse reglene ikke gjaldt for. Det er ogs\xc3\xa5 gjort et poeng av en ekstra skatt som kristne og j\xc3\xb8der m\xc3\xa5tte betale, men muslimer var tvunget til \xc3\xa5 betale en religi\xc3\xb8s skatt mens for kristne og j\xc3\xb8der var denne skatten frivillig._NEWLINE_En stor del av konvertering kom fra det s\xc3\xa5kalte devsirme-systemet. Det gikk ut p\xc3\xa5 at unge gutter fra hele riket ble sendt til Istanbul for \xc3\xa5 konvertere til islam og bli trent opp som janitsjarsoldater. De var hovedsakelig sultanens og andre viktige personer i Det osmanske rikes livvakter og voktere av deres boliger. Det er blitt sagt at sultanen hadde meget h\xc3\xb8ye tanker om bosnjaker og deres lojalitet._NEWLINE_I det 17. \xc3\xa5rhundre led Det osmanske riket flere nederlag p\xc3\xa5 vestfronten. Det var store kriger stort sett hvert \xc3\xa5rhundre, noe som gjorde at \xc3\xb8konomien forverret seg kraftig, og de milit\xc3\xa6re tapene for Bosnia var store. For Bosnia og bosnjakne var det st\xc3\xb8rste vendepunktet den store tyrkiske krigen. Den p\xc3\xa5gikk mellom Det osmanske rike og flere europeiske stormakter som slo seg sammen til en \xc2\xabHellig Liga\xc2\xbb. Dette markerte slutten p\xc3\xa5 Det osmanske rikes herred\xc3\xb8mme over deler av Europa. I starten (1680-tallet) erobret \xc3\x98sterrike stort sett hele det osmanske Ungarn, og sendte titusener av muslimer p\xc3\xa5 flukt til Bosnia. En lignende prosess forekom da \xc3\x98sterrike erobret Lika (en region i Sentral-Kroatia) og Slavonia (historisk region i \xc3\x98st-Kroatia og Vest-Serbia). Tusener av muslimer flyktet fra disse regionene inn til Bosnia. De som ble igjen ble tvunget til \xc3\xa5 konvertere til katolisismen. I alt flyktet mer enn 100\xc2\xa0000 muslimer inn i Bosnia i denne perioden, mange av dem med en ny f\xc3\xb8lelse av fiendtlighet mot kristne. _NEWLINE_Milit\xc3\xa6re katastrofer fortsatt i de neste \xc3\xa5rene. I 1697 gjennomf\xc3\xb8rte prins Eugene av Savoia et meget vellykket raid som endte i en nedbrenning av Sarajevo. Den store tyrkiske krigen endte i 1699 med Karlowitz-avtalen. Til tross for denne avtalen, som innebar at Det osmanske rike avga blant annet Ungarn, Transilvania og Slavonia, oppstod nok en krig mellom partene sent p\xc3\xa5 1710-tallet. Denne gangen endte det i 1718 med Passarowitz-traktaten som resulterte i nok en b\xc3\xb8lge av muslimske flyktninger inn i Bosnia. Dette til tross for at Det osmanske rike fikk igjen noe av de tapte omr\xc3\xa5dene._NEWLINE_Disse hendelsene skapte stor uro blant bosnjakne. Den generelle misn\xc3\xb8yen ble forsterket av krig og \xc3\xb8kte skatter for \xc3\xa5 finansiere krigene. Som et resultat av dette oppstod det oppr\xc3\xb8r blant bosnjaker i Hercegovina i 1727, 1728, 1729 og 1732. En stor pest som tok tusener av liv tidlig p\xc3\xa5 1730-tallet bidro til det generelle kaoset som hersket. I 1736 br\xc3\xb8t \xc3\x98sterrike Passarowitz-avtalen. De \xc3\xb8nsket \xc3\xa5 utnytte den kaotiske situasjonen og krysset Sava-elven, som var en grenseelev. I en meget viktig hendelse i bosnjaknes historie den 4. august, tvang en liten gruppe lokale bosnjaker den tallmessig overlegne \xc3\xb8sterrikske h\xc3\xa6r til retrett. Dette er kjent som slaget om Banja Luka._NEWLINE_Det osmanske rikes rangering gikk etter religion, og ikke etter nasjonalitet. I l\xc3\xb8pet av 1800-tallet \xc3\xb8kte nasjonalf\xc3\xb8lelsen hos s\xc3\xb8rslaverne. De f\xc3\xb8rste tegnene p\xc3\xa5 en muslimsk bosnisk nasjonal bevissthet kommer ved slutten av 1800-tallet og begynnelsen av 1900-tallet. Da begynte tidlige bosniske nasjonalister distinkt \xc3\xa5 skille seg fra sine ortodokse og katolske naboer (og andre muslimske beboere i omr\xc3\xa5det), og skapte sin egen nasjonale identitet. Mange serbiske og kroatiske nasjonalister benekter en separat bosnisk nasjonal identitet der de hevder at bosnjaker enten er opprinnelige kroater eller serbere, men med muslimsk religion. Denne diskusjonen om Bosnia og om hvorvidt bosnjaker egentlig er kroater eller serbere eller om de er en separat bosnjakisk nasjon p\xc3\xa5g\xc3\xa5r fortsatt med full energi den dag i dag. Antropologer mener at de nasjonalistiske p\xc3\xa5standene om serbisk og kroatisk opprinnelse er irrasjonelle og ikke verd oppmerksomhet ettersom, med enkelte klare unntak, historien og etnisiteten til de undertrykte i det kommunistiske Jugoslavia har blitt definert av undertrykkerne. _NEWLINE_Som nasjonal identitet i Bosnia-Hercegovina generelt er bosnjakers identifikasjon som en nasjon basert p\xc3\xa5 religion og en f\xc3\xb8lelse av tilh\xc3\xb8righet, og ikke spr\xc3\xa5k eller utseendemessige ulikheter med sine naboer. I den forstand kan den tidligste moderne bosniske nasjonale utviklingen v\xc3\xa6re fra s\xc3\xa5 tidlig som en gang p\xc3\xa5 1800-tallet. Flere ganger kjempet bosnjaker mot Det osmanske rikes fiender p\xc3\xa5 egen h\xc3\xa5nd. Ett eksempel p\xc3\xa5 det er den nevnte kampen om Banja Luka (4. august 1736) hvor det kun var bosnjaker som kjempet mot den \xc3\xb8sterrikske h\xc3\xa6ren. Tidlig p\xc3\xa5 1900-tallet begynte bosnjakisk overklasse og intellektuelle oppbyggingen av det som kan betegnes som tidlig bosnjakisk nasjonalisme i skriftspr\xc3\xa5k og politikk. Alt dette ville igjen lede til en gjenf\xc3\xb8dsel av begrepet bosnjaker ved slutten av det 19. og begynnelsen av det 20. \xc3\xa5rhundre.\n_START_SECTION_\n\xc3\x98sterrike-Ungarn og Konged\xc3\xb8mmet Jugoslavia\n_START_PARAGRAPH_\nBosnia-Hercegovina ble okkupert og administrert av \xc3\x98sterrike-Ungarn i 1878, og dette f\xc3\xb8rte til at flere bosnjaker forlot Bosnia-Hercegovina. Offisielle tall fra \xc3\x98sterrike-Ungarn viser at 56\xc2\xa0000 mennesker, for det meste bosnjaker, emigrerte mellom 1883 og 1920. Det reelle tallet er nok mye h\xc3\xb8yere. De offisielle tallene tar ikke med emigranter f\xc3\xb8r 1883. De tar heller ikke hensyn til de som dro uten tillatelse. De fleste flyktet nok i frykt for represalier etter de innbyrdes urolighetene i 1875\xe2\x80\x931878. Mange serbere fra Bosnia flyktet til Amerika i samme periode. Det blir p\xc3\xa5st\xc3\xa5tt at s\xc3\xa5 mange som 350\xc2\xa0000 \xc2\xabbosnjaker\xc2\xbb bor i Tyrkia i dag. Dette tallet inneholder ogs\xc3\xa5 etterkommere av s\xc3\xb8rvslavere som emigrerte fra Sand\xc5\xbeak-regionen under den f\xc3\xb8rste Balkankrigen. En annen bosnjakisk emigrasjonsb\xc3\xb8lge skjedde etter f\xc3\xb8rste verdenskrig da Bosnia og Hercegovina ble del av Kongeriket av serbere, kroater og slovenere, kjent fra 1929 som Jugoslavia. _NEWLINE_Urbane bosnjaker var s\xc3\xa6rdeles stolte over sin kosmopolittiske kultur, s\xc3\xa6rlig i hovedstaden Sarajevo som inntil den andre verdenskrig var hjemstavn for bosniske, serbiske, kroatiske og j\xc3\xb8diske samfunn. Etter 1945 var Sarajevo en av de mest etnisk sammensatte byene i det tidligere Jugoslavia._NEWLINE_Bosnjaker har navnet sitt fra Bosnia. Den allment aksepterte teorien er at Bosnia har sitt navn fra elven Bosna som har hatt det samme navnet siden antikken.\n_START_SECTION_\nKampen for anerkjennelse\n_START_PARAGRAPH_\nMedlemmer av 1800-tallets Illyria-bevegelse, s\xc3\xa6rlig Ivan Frano Juki\xc4\x87 fremhevet bosnjaker (Bo\xc5\xa1njaci) ved siden av serbere og kroater som en av \xc2\xabstammene\xc2\xbb som konstituerte den \xc2\xabIllyriske nasjonen\xc2\xbb. I begynnelsen av Illyria-bevegelsen samlet muslimske intellektuelle seg om tidsskriftet \xc2\xabBosnia\xc2\xbb i 1860-\xc3\xa5rene, som promoterte ideen om en nasjon av bosnjaker. Et medlem av denne gruppen var faren til Safvet-beg Ba\xc5\xa1agi\xc4\x87, en kjent bosnjakisk poet. Gruppen var aktiv i mange ti\xc3\xa5r. Fra 1891 til 1910 ga de ut et tidsskrift med navnet \xc2\xabBosniak\xc2\xbb. Etter denne perioden d\xc3\xb8de gruppen ut, stort sett fordi de mest innflytelsesrike medlemmene enten d\xc3\xb8de eller bestemte seg for en kroatisk identitet. Safvet-beg Ba\xc5\xa1agi\xc4\x87 var av den gruppen som valgte kroatisk identitet._NEWLINE_Administrasjonen til Benjamin Kallay, den \xc3\xb8sterrikskungarske guvern\xc3\xb8ren i Bosnia og Hercegovina, forsterket ideen om en felles bosnisk nasjon (Bosanci) som ville inkludere katolske og ortodokse bosniere, s\xc3\xa5 vel som muslimske. Denne politikken forvirret den bosniske etniske situasjonen ytterligere og fikk bosnjakne til \xc3\xa5 virke pro \xc3\x98sterrike-Ungarn. Etter Kallays d\xc3\xb8d i 1903 forsvant ogs\xc3\xa5 denne politikken gradvis og gikk over i en aksept av den tredelte etniske situasjonen i Bosnia. _NEWLINE_Muslimsk Nasjonal Organisasjon (Muslimanska Narodna Organizacija) (MNO) var et politisk parti som ble grunnlagt i 1906. Det var en stor motstander av regimet og promoterte ideen om muslimene som en gruppe med separat etnisk identitet fra serberne og kroatene. En gruppe systemkritikere dannet partiet Muslimsk Progressivt Parti (Muslimanska Napredna Partija) (MNP). Dette partiet fikk liten st\xc3\xb8tte og d\xc3\xb8de bort etter noen f\xc3\xa5 \xc3\xa5r. _NEWLINE_Bosnia og Hercegovinas f\xc3\xb8rste grunnlov fra 1910 nevner uttrykkelig serbere, kroater og muslimer som det \xc2\xabinnf\xc3\xb8dte folket\xc2\xbb. Dette ble reflektert i valget til provinsforsamling som ble holdt kort tid etter som hadde tre ulike stemmesedler: MNO, Serbisk Nasjonal Organisasjon (Srpska Narodna Organizacija) (SNO), og Kroatisk Nasjonalt Fellesskap (Hrvatska Narodna Zajednica) (HNZ). Disse partiene fikk n\xc3\xa6rmest enstemmig st\xc3\xb8tte fra sine respektive medlemsgrupper. Alle de tre partiene var med p\xc3\xa5 \xc3\xa5 danne parlamentet, skj\xc3\xb8nt de fikk liten makt i den \xc3\xb8sterrikskungarske provinsen Bosnia og Hercegovina._NEWLINE_Etter f\xc3\xb8rste verdenskrig ble Bosnia og Hercegovina del av Konged\xc3\xb8mmet av serbere, kroater, og slovenere (senere Kongeriket Jugoslavia). Det serbiske monarkiet, som var en av vinnerne av krigen, s\xc3\xb8rget for \xc3\xa5 ha de kroatiske og slovenske politiske partier som lojale st\xc3\xb8ttespillere da landet skulle formes. MNO ble reformert til Jugoslavisk Muslimsk Organisasjon (Jugoslovenska Muslimanska Organizacija) (JMO) og droppet m\xc3\xa5lsettingen om en muslimsk nasjonal identitet og fokuserte isteden p\xc3\xa5 \xc3\xa5 forsvare religi\xc3\xb8se og ekstensielle temaer gjennom koalisjon med andre partier, noen ganger til og med serbiske partier som Nikola Pa\xc5\xa1i\xc4\x87 sitt Folkets Radikale Parti, og Milan Stojadinovi\xc4\x87 sitt Jugoslavisk Radikalt Parti. _NEWLINE_Under folketellingen i 1921 var bare serbisk, kroatisk og slovensk akseptert som nasjonalitet eller etnisitet, og de var de eneste valgene. Resultatet ble at store mengder med bosnjaker rett og slett lot feltet st\xc3\xa5 tomt. Dette fenomenet, ikke-etnisk element (neopredjeljeni) var et opphetet tema blant l\xc3\xa6rde og politikere i mange, mange \xc3\xa5r. Noen av dem argumenterte for at det ikke-etniske elementet var av tyrkisk herkomst og burde bli utvist. I midlertidig ble det veldig f\xc3\xa5 tilfeller av undertrykkelse av bosnjaker p\xc3\xa5 grunn av den innflytelsen det muslimske JMO hadde oppn\xc3\xa5dd._NEWLINE_Denne politiske floken ble raskt l\xc3\xb8st ved at mange opposisjonspartier anerkjente muslimer som en separat nasjon eller etnisk gruppe. Blant disse var Jugoslavias Kommunistiske Parti (Komunisti\xc4\x8dka partija Jugoslavije) (KPJ) som et dokument fra 1930 avsl\xc3\xb8rer. Derfor var det ingen tilfeldighet at et stort antall bosniske muslimer ble medlem av dette partiet og senere partisaner. Mange ble fremtredende politiske ledere. KPJ var for\xc3\xb8vrig partiet til Josip Broz, bedre kjent som Tito._NEWLINE_Under andre verdenskrig pr\xc3\xb8vde den tyske marionettstaten Kroatia (styrt av Usta\xc5\xa1e) \xc3\xa5 alliere seg med bosnjakne mot de mer \xc2\xabu\xc3\xb8nskede\xc2\xbb serberne. De s\xc3\xa5 p\xc3\xa5 bosnjakne som muslimske kroater og \xc3\xb8nsket dette s\xc3\xa5 sterkt at de omgjorde et galleri i Zagreb til en mosk\xc3\xa9._NEWLINE_Deklarasjonen til \xc2\xabStatlig anti-fascistisk Forsamling av Nasjonal Frigj\xc3\xb8ring av Bosnia og Hercegovina\xc2\xbb (ZAVNOBiH), utgitt 25. november 1943 av den partisanregjeringen blir sett p\xc3\xa5 som grunnlaget for grunnloven til det moderne Bosnia-Hercegovina. Resolusjonen lyder: \xc2\xabI dag, gjennom deres eneste politiske representant, ZAVNOBiH, erkl\xc3\xa6rer nasjonene av Bosnia og Hercegovina at deres land, som ikke er serbisk, ei heller kroatisk, ei heller muslimsk, men b\xc3\xa5de serbisk, kroatisk og muslimsk, skal v\xc3\xa6re de frie og forenende Bosnia og Hercegovina hvor full likhet, juridisk og ellers, for serbere, muslimer og kroater garanteres"._NEWLINE_Dessverre ble denne deklarasjonen brutt s\xc3\xa5 fort andre verdenskrig var over, da grunnloven til den F\xc3\xb8derale Folkets Republikk av Jugoslavia (senere Sosialistiske F\xc3\xb8derale Republikken Jugoslavia) nevner serbere og kroater, men ikke muslimer, som innf\xc3\xb8dte nasjoner (narodi). I den jugoslaviske folketellingen av 1948, oppga 90\xc2\xa0% av muslimene seg som \xc2\xabnasjonalitet ubestemt\xc2\xbb. De bosnjakene som registrerte seg som enten serbere eller kroater gjorde dette p\xc3\xa5 grunn av stort sosialt eller \xc3\xb8konomisk press. Da nasjonaliteten \xc2\xabJugoslavisk, nasjon uerkl\xc3\xa6rt\xc2\xbb ble tilgjengelig i 1953, registrerte 900\xc2\xa0000 personer seg som dette._NEWLINE_Etter hvert som den serbisk dominansen ble svekket i det kommunistiske lederskapet, \xc3\xa5pnet d\xc3\xb8ren seg for nye muligheter. I folketellingen av 1961 fikk man mulighet til \xc3\xa5 velge \xc2\xabmuslim i den etniske forstand\xc2\xbb som nasjonalitet. I 1963 ble muslimer sidestilt med serbere og kroater i grunnloven. I 1968 ble Muslim (med stor M) antatt som en egen nasjonalitet. (I det serbokroatiske spr\xc3\xa5ket, felles for alle tre folkeslag p\xc3\xa5 dette tidspunktet, brukes det stor bokstav for nasjonaliteter. Som Serbiske og Kroatiske. Tidligere ble muslimer kun brukte som en referanse til religionen). _NEWLINE_Avgj\xc3\xb8relsen ble ikke forbig\xc3\xa5tt i stillhet og ble debattert blant kommunistiske ledere i Jugoslavia, men bosnjakne hadde tatt et standpunkt. I flere offisielle uttalelser gjorde bosnjakne det klart at de var en egen nasjonalitet._NEWLINE_Fra da og fram til krigene i det tidligere Jugoslavia utviklet det seg to retninger for bosnjaker. Disse bevegelsene p\xc3\xa5 1960-tallet ble ikke gjennomf\xc3\xb8rt av religi\xc3\xb8se bosnjaker, men ble stort sett frontet av de sekul\xc3\xa6re. Som en motvekt til denne sekul\xc3\xa6re bevegelsen vokste det s\xc3\xa5 fram en mer religi\xc3\xb8s filosofi. En fremtredende skikkelse i bosnjakers historie var nettopp sekul\xc3\xa6r, nemlig Alija Izetbegovi\xc4\x87, jurist, bosnjak-aktivist, politiker og president for Bosnia-Hercegovina fra 1996 til 2000. Det kommunistiske Jugoslavia st\xc3\xb8ttet de sekul\xc3\xa6re bosnjaker. Virkningen av disse to forskjellige ideene av hva som ligger i begrepet \xc2\xabbosnisk muslim\xc2\xbb kan sees den dag i dag._NEWLINE_I september 1993 antok Kongressen for bosniske muslimer begrepet \xc2\xabbosnjak\xc2\xbb istedenfor det tidligere brukte muslim. Andre nasjonaliteter protesterte mot begrepet og anklaget det for \xc3\xa5 v\xc3\xa6re en strategi for \xc3\xa5 monopolisere historien til Bosnia og gj\xc3\xb8re dem til utenlandske innvandrere. Begrepet i seg selv betyr bosnisk og er et gammelt begrep som ble brukt for alle innbyggere av Bosnia uansett trosretning. Bosnjaker p\xc3\xa5pekte at \xc2\xabbosnjak\xc2\xbb hadde v\xc3\xa6rt et historisk etnisk begrep for nasjonen siden 1800-tallet, og om de virkelig fors\xc3\xb8kte \xc3\xa5 monopolisere bosnisk historie s\xc3\xa5 ville det v\xc3\xa6rt langt lettere \xc3\xa5 bruke begrepet \xc2\xabbosnier\xc2\xbb istedenfor et historisk begrep._NEWLINE_Siden 1990-tallet har navnet ogs\xc3\xa5 blitt tatt i bruk utenfor Bosnias grenser av slaviske muslimer i tidligere jugoslaviske republikker som Serbia og Makedonia. Det gj\xc3\xb8r det mulig med en distinksjon mellom bosnjak/bosnisk slik det er for serber/serbisk og kroat/kroatisk, alts\xc3\xa5 mellom etnisitet og bopel.\n_START_SECTION_\nSpr\xc3\xa5k\n_START_PARAGRAPH_\nBosnjaker sier de snakker bosnisk. Dette spr\xc3\xa5ket har veldig f\xc3\xa5 forskjeller fra det serbiske og kroatiske spr\xc3\xa5ket eller fra spr\xc3\xa5ket som f\xc3\xb8r var kjent som serbokroatisk. Det bosniske spr\xc3\xa5ket har en del orientalske innflytelser (fraser og uttrykk) som ikke blir brukt av nabospr\xc3\xa5kene. Skriftlig forekommer dette sjeldent, men i det daglige spr\xc3\xa5ket blir dette mye brukt. Som en vanlig hilsen blir Merhaba brukt. Ved farvel bruker man Alahimanet hvorp\xc3\xa5 man bruker Alaiselamet som svar. Selam betyr grovt oversatt til norsk hils. Et annet ord som bosnjaker bruker er Ma\xc5\xa1ala. Dette bruker man n\xc3\xa5r noe er bra og man ikke vil \xc3\xb8delegge det ved \xc3\xa5 snakke bra om det, tilsvarende den norske \xc2\xabbank i bordet\xc2\xbb. Det blir brukt veldig mye om sm\xc3\xa5 barn. Dette uttrykket har ogs\xc3\xa5 blitt tatt i bruk av en del serbere. _NEWLINE_Bosnjaker har en lang, imponerende litteraturhistorie. Den f\xc3\xb8rste ordboken ble skrevet av Muhamed Hevaji Uskufi tidlig i det 17. \xc3\xa5rhundre. Bosnjaker utviklet ogs\xc3\xa5 to unike skrifttyper. Den f\xc3\xb8rste var Begovica, en variant av den lokale kyrilliske skriften. En annen var Arabica, en versjon av det arabiske alfabetet modernisert og modifisert for bosnisk. Denne ble brukt av veldig mange litter\xc3\xa6re bosnjaker frem til det 20. \xc3\xa5rhundre. I dag bruker bosnjaker stort sett latinsk skrift.\n_START_SECTION_\nReligion\n_START_PARAGRAPH_\nTradisjonelt sett er bosnjaker muslimer. Men det er allikevel en del som er ateister, agnotister og deister. Dette er stort sett som en f\xc3\xb8lge av moderne p\xc3\xa5virkninger og kommunismen i perioden 1945 \xe2\x80\x93 1992. F\xc3\xb8r krigene p\xc3\xa5 Balkan hadde ca. 10\xc2\xa0% av bosnjaker tilh\xc3\xb8righet til en av disse tre. I dag er en overveldende 97\xc2\xa0% bosnjaker Sunnimuslimer. Sufisme har ogs\xc3\xa5 hatt en viktig rolle historisk sett. _NEWLINE_Ved \xc3\xa5 v\xc3\xa6re en del av Europa og ikke bare v\xc3\xa6re under p\xc3\xa5virkning fra \xc3\x98sten, men ogs\xc3\xa5 vestlig kultur, har bosnjaker oppn\xc3\xa5dd et rykte som noen av de mest moderate og moderne muslimer i verden. Jugoslavisk kommunisme bidro ogs\xc3\xa5 til denne utviklingen.\n_START_SECTION_\nNavn og etternavn\n_START_PARAGRAPH_\nEtternavnet til en bosnjak ender som regel med \xc2\xab-i\xc4\x87\xc2\xbb eller \xc2\xab-ovi\xc4\x87\xc2\xbb. Dette er ogs\xc3\xa5 vanlig blant andre s\xc3\xb8rvslavere. Dette er et patronymikon og har sin parallell i \xc2\xab-sen\xc2\xbb p\xc3\xa5 norsk (Hansen, Jensen, osv). Det er hva som kommer f\xc3\xb8r dette som skiller de forskjellige folkeslagene._NEWLINE_De fleste etternavn blant bosnjaker f\xc3\xb8lger et tradisjonelt m\xc3\xb8nster fra perioden hvor etternavn i Bosnia-Hercegovina ble standardisert. Noen muslimske bosnjaker har familiens \xc2\xabstamfar\xc2\xbb f\xc3\xb8rst, s\xc3\xa5 fulgt av en orientalsk yrkesbetegnelse eller tittel og til sist \xc2\xab-i\xc4\x87\xc2\xbb. Eksempler p\xc3\xa5 dette er Izetbegovi\xc4\x87: S\xc3\xb8nn av Izet \xc2\xabbey\xc2\xbb (tyrkisk ord for fyrste eller leder) og Had\xc5\xbeiosmanovi\xc4\x87: s\xc3\xb8nn av Osman Hajji. Andre variasjoner av dette m\xc3\xb8nsteret er etternavn som bare nevner fornavnet: Osmanovi\xc4\x87 (s\xc3\xb8nn av Osman), eller etternavn som bare nevner yrke eller tittel: Imamovi\xc4\x87 (s\xc3\xb8nn av en imam)._NEWLINE_Noen bosnjakiske navn har ikke noe orientalsk i seg i det hele tatt, men slutter bare p\xc3\xa5 \xe2\x80\x9di\xc4\x87\xe2\x80\x9d. Disse navnene stammer trolig fra middelalderen, og ofte er dette bosniske adelige eller noen av de som senest konverterte til islam. Eksempler p\xc3\xa5 dette er Tvrtkovi\xc4\x87 og Kulenovi\xc4\x87.\n_START_SECTION_\nSymboler\n_START_PARAGRAPH_\nBosnjakne har en rekke symboler som forbindes med dem. Tradisjonelle farger er gr\xc3\xb8nt, hvitt, gult og bl\xc3\xa5tt. Gr\xc3\xb8nn er den fargen som oftest er assosiert med bosnjaker (og muslimer generelt). De to mest kjente symbolene er halvm\xc3\xa5ne og Lillicum Bosniacum (Bosnaski Lijilan) en variant av den franske Fleur-de-lis. (Se symbol i infoboksen \xc3\xb8verst i artikkelen). Dette er ogs\xc3\xa5 det tidligste symbolet fra middelalderen, det gamle flagget til Bosnia-Hercegovina, symbolet til h\xc3\xa6ren og for \xc3\xb8vrig et veldig popul\xc3\xa6rt symbol blant bosnjaker flest. Det ble innf\xc3\xb8rt av Kong Tvrtko Kotromani\xc4\x87. Det skulle representere hele Bosnia-Hercegovina, men flagget ble aldri akseptert av serbiske og kroatiske styresmakter. Dette f\xc3\xb8rte til at det blir sett p\xc3\xa5 som et tradisjonelt symbol for bosnjaker._NEWLINE_De tidligste flaggene er datert fra osmann-tiden og er typisk sett en halvm\xc3\xa5ne med en stjerne p\xc3\xa5 gr\xc3\xb8nn bakgrunn. Dette var ogs\xc3\xa5 flagget til det kortvarig uavhengige Bosnia i det 19. \xc3\xa5rhundre da landet motsto tyrkerne under ledelse av Husein Grada\xc5\xa1\xc4\x8devi\xc4\x87. Flagget til \xc2\xabBosniak Islamsk Union\xc2\xbb er helt likt og er ogs\xc3\xa5 et tradisjonelt flagg brukt av bosnjaker._NEWLINE_Noen organisasjoner kombinerer de to mest popul\xc3\xa6re symbolene; en halvm\xc3\xa5ne hvor stjernen blir erstattet med Lillicum Bosniacum. Andre variasjoner eksisterer ogs\xc3\xa5. En som er verdt og merke seg er seglet til bosnjaker fra Sand\xc5\xbeak-regionen som er basert p\xc3\xa5 det gamle bosniske flagget men endrer den ene halvdelen. Der hvor det er gule liljer p\xc3\xa5 bl\xc3\xa5 bakgrunn er det isteden gule halvm\xc3\xa5ner p\xc3\xa5 en gr\xc3\xb8nn bakgrunn.\n_START_SECTION_\nMusikk\n_START_PARAGRAPH_\nBosnjaker er veldig stolte av sine melankolske folkeviser sevdalinka, en tradisjonell folkemusikk som var og fremdeles er veldig popul\xc3\xa6r over hele tidligere Jugoslavia. Det er en typisk balladestil, og de aller fleste tekstene handler om kj\xc3\xa6rlighet. Kjente musikere innensevdalinka-sjangeren er: Safet Isovi\xc4\x87, Meho Puzi\xc4\x87, Zaim Imamovi\xc4\x87, Himzo Polovina, Ned\xc5\xbead Salkovi\xc4\x87, Beba Selimovi\xc4\x87, Hanka Paldum, Haris D\xc5\xbeinovi\xc4\x87, Silvana Armenuli\xc4\x87 (Zilha Bajraktarevi\xc4\x87) og mange flere._NEWLINE_Andre kjente musikere fra Bosnia:Dino Merlin (Edin Dervi\xc5\xa1halidovi\xc4\x87), Halid Be\xc5\xa1li\xc4\x87, Halid Muslimovi\xc4\x87, Alen Islamovi\xc4\x87, \xc5\xa0erif Konjevi\xc4\x87, Kemal Malov\xc4\x8di\xc4\x87, Kemal Monteno, \xc5\xa0emsa Suljakovi\xc4\x87, Hari Mata Hari\xc2\xa0(Hajrudin \xc2\xabHarija\xc2\xbb Vare\xc5\xa1anovi\xc4\x87), Enes Begovi\xc4\x87, Nihad Alibegovi\xc4\x87 og mange flere.\n_START_SECTION_\n\xc2\xabMu\xc5\xa1tuluk\xc2\xbb\n_START_PARAGRAPH_\n\xc2\xabMu\xc5\xa1tuluk\xc2\xbb er en gammel tradisjon blant bosnjaker. Hvis noen sier mu\xc5\xa1tuluk, betyr det at de kommer med gode nyheter og m\xc3\xa5 motta en gave ved en senere anledning.'